《麻姑山》
宋代·朱京

仙都朝百灵，奇绝众峰冠。
朝随五马游，万里卷云幔。
春阳散地脉，指顾群阴泮。
刻玉露巉岩，严严色足惮。
怪木走狞虬，老藤连朽贯。
峰势忽骞腾，天马脱修绊。
飞流三百尺，余沫拂霄汉。
空谷隐晴雷，聒耳笑语乱。
所愿化日长，谁忧斧柯烂。
况复值此时，桃竹分相半。
乘兴事幽寻，顿觉神还观。
信步忘险易，履袜遭污漫。
恣观融结巧，疑费阴阳炭。
暝色生四垂，孤烟起樵爨。
千骑去如飞，夕阳人影散。

作者简介：建昌南丰人，字世昌。朱轼子。博学淹贯，登进士甲科。教授亳州、应天府，入为太学录。神宗数召见论事，擢监察御史。风神峻整，见者惮而目为真御史。坐论事失实，谪监兴国军盐税。后累官至国子司业。